C 214/74
DA
Den Europæiske Unions Tidende
16.6.2023
Onsdag den 18. januar 2023
70. fremhæver, at det er vigtigt at udvikle sammenhængende, komplementære og interoperable forsvarskapaciteter for at øge sikkerheden i det euro-atlantiske område i overensstemmelse med princippet om ét sæt styrker; opfordrer EU og NATO til at bevare det globale teknologiske lederskab inden for militær kapacitet; understreger, at der er behov for at sikre sammenhæng i output mellem EU's og NATO's respektive planlægning af kapacitetsudvikling; understreger, at der er behov for, at EU udvikler sine egne forsvarskapaciteter og sin egen strategiske autonomi også for at forbedre dets kapacitet til at være en stærkere partner for sine allierede; opfordrer EU's NATO-medlemmer til at øge deres militære budgetter til mindst 2 % af BNP i overensstemmelse med NATO's retningslinjer;
71. glæder sig over USA's, Canadas og Norges deltagelse i PESCO-projektet om militær mobilitet, som er afgørende for Europas forsvar og vigtigt for at øge sammenhængen mellem EU's og NATO's respektive bestræbelser på at lette bevægelsen af militære styrker; minder ikke desto mindre om, at tredjelandes deltagelse i individuelle PESCO-projekter skal besluttes fra sag til sag, når en sådan deltagelse er i EU's strategiske interesse; glæder sig over Det Forenede Kongeriges nylige ansøgning om at tilslutte sig PESCO-projektet om militær mobilitet; minder de deltagende medlemsstater til PESCO om behovet for hurtig gennemførelse af deres operationelle og samarbejdsbaserede forpligtelser; bifalder den strukturerede dialog mellem EU og NATO om militær mobilitet; glæder sig over handlingsplanen for militær mobilitet 2.0 som forelagt af Kommissionen og NF/HR den 10. november 2022 og opfordrer til en hurtig gennemførelse heraf i synergi med PESCO-projektet om militær mobilitet; opfordrer til en styrkelse af Connecting Europe-faciliteten i forbindelse med projekter vedrørende militær mobilitet; opfordrer medlemsstaterne til at handle for at forenkle og harmonisere procedurerne for militær mobilitet og afkorte tidsfristerne for udstedelse af tilladelser for at sætte EU's medlemsstater i stand til at handle hurtigere og øge effektiviteten af indsatsen; understreger, at den nye handlingsplan for militær mobilitet skal sikre, at kravene til infrastruktur, modstandsdygtighed og logistik vurderes ud fra et militært strategisk perspektiv; understreger behovet for yderligere finansiering til dette flagskibsinitiativ for samarbejde mellem EU og NATO; opfordrer EU til at overveje at indbyde Ukraine, Georgien og Republikken Moldova til at deltage i PESCO-projekter såsom militær mobilitet;
72. fremhæver betydningen af EU's tætte forbindelser til USA, som er baseret på de fælles værdier demokrati, frihed og retsstatsprincippet; værdsætter USA's og den nuværende regerings engagement i det territoriale forsvar af Europa, navnlig i lyset af Ruslands angrebskrig mod Ukraine, der truer hele kontinentet; noterer sig, at USA også udfordres i den indopacifiske region med at imødegå Kinas voksende militære fremturen, og understreger, at EU's medlemsstater er nødt til at intensivere deres bestræbelser på at forbedre de europæiske forsvarskapaciteter for at bane vejen for en omlægning af byrden på lang sigt, således at EU påtager sig et større ansvar for sit forsvar;
73. påskønner dialogen mellem EU og USA om sikkerhed og forsvar som en vigtig milepæl i et tættere transatlantisk samarbejde; opfordrer NF/HR til at lægge særlig vægt på sikkerheden i det østlige og sydlige naboskabsområde i denne dialog og til i drøftelserne at medtage områder såsom gensidige sikkerheds- og forsvarsinitiativer, FSFP-missioner og operationer, nedrustning og ikkespredning, kampen mod terrorisme, forbedring af efterretningstjenesters udveksling af oplysninger, virkningerne af disruptive teknologier, klimaændringer, hybride trusler, cyberforsvar, militær mobilitet, krisestyring og forholdet til strategiske konkurrenter;
74. gentager sin opfordring til et institutionaliseret sikkerheds- og forsvarssamarbejde med Det Forenede Kongerige; opfordrer Det Forenede Kongerige til at samarbejde seriøst med EU om presserende strategiske udfordringer og sikre komplementaritet og synergier i indsatsen; opfordrer NF/HR til at indbyde Det Forenede Kongerige til uformelle rådsmøder på ad hoc-basis mellem udenrigsministre (og forsvarsministre) for at udveksle synspunkter om spørgsmål af fælles interesse og samtidig fuldt ud beskytte EU's beslutningsautonomi; påpeger, at de parallelle projekter til udvikling af fremtidige luftbekæmpelsessystemer er en ineffektiv udnyttelse af ressourcerne, og anbefaler derfor, at projekterne slås sammen; bifalder UK's støtte til Ukraine;
75.
udtrykker stærk bekymring over den øgede ustabilitet i vores nabolande, som ofte er resultatet af bevidste handlinger fra ondsindede aktører, der gennem forskellige aktioner svækker de demokratiske reformer for i sidste ende at svække EU; understreger, at EU's sikkerhed er tæt forbundet med sikkerheden for vores umiddelbare naboer i EU's østlige og sydlige nabolande samt på Vestbalkan; opfordrer til at uddybe det militære og sikkerhedsmæssige samarbejde med ligesindede lande i Det Østlige Partnerskab, herunder ved at styrke sikkerhedsdimensionen i Det Østlige Partnerskab, og til at styrke sikkerheds- og forsvarspolitiske dialoger, navnlig med Ukraine, Georgien og Republikken Moldova; opfordrer til øget samarbejde på sikkerheds- og forsvarsområdet med partnere i de sydlige nabolande; opfordrer EU til at spille en vigtig rolle